Quicumque de salute animæ suæ cupit esse sollicitus, sanctos Dei qui pro peccatis hominum intercessores existunt, de rebus sibi conlatis honorare student et si aliquid ex ecclesiis eorum injuste aut neglegenter tenuit, illud ante diem mortis suæ amore ipsorum reddat, ne damnum animæ sustineat. Quocirca notum sit omnibus ecclesiæ fidelibus presentibus atque futuris quoniam Atto sancti Cyrici archidiaconus atque thesaurarius, dum gravi infirmitate tactus de redimendis peccatis suis cogitaret, et facultates suas ecclesiis et pauperibus distribueret, rememoravit inter cœtera, quod quemdam alodum, quem ipse tenebat prope Nevernem civitatem, et in villa Calovedi situm, duo episcopi avunculi sui, Atto videlicet et Tedalgrinus, ecclesiæ sancti Cyrici ad victum et stipendium canonicorum ejus devoverant. Unde convocatis fratribus et amicis suis, quibus summam suarum rerum commiserat, salubre consilium cum ipsis reperit, ut ipsum domino Deo et sancto Cyrico et canonicis ipsius ecclesiæ cum omni integritate redderet, quod et fecit. Reddidit ergo ipsum alodum ad usus, ut dictum est, canonicorum sancto Cyrico deservientium, cum omnibus quæ ad ipsum pertinent, cum capella in honore sancti Vincentii sacrata, et vineis, terris, pratis, sylvis. Insuperque cum omni adjectione et acquisitione, quam iidem duo episcopi et ipse nepos eorum, per commutationes et comparationes ad hunc alodum adjunxerunt vel adquisierunt, eo tenore ut sicut illi nunc viventes tenuerunt, ita prefati canonici absque ulla diminutione ipsum teneant et possideant, et pro animabus ipsorum episcoporum et sua. Deum et sanctum Cyricum jugiter exorent, ipsosque orationum suarum perpetuo participes faciant. Ut autem hæc donationis carta ab omnibus hæredibus suis cunctisque personis falso oppositis inviolabilem obtineat vigorem, manu propria illam confirmavit, et manibus fratrum et parentum seu amicorum suorum firmandam tradidit; illud ad stabilitatem ipsius donationis constituens, ut si quilibet invasor et presumptuosus hanc calumpniare temptaverit, primo iram Dei et sancti Cyrici omniumque sanctorum incurrat, et deinde ipsis canonicis quibus litem intulerit, auri libras centum coactus componat, et hæc donatio firmata et inviolata permaneat. Actum est in Nivernis civitate publice.